《湖屿》
宋代·李石

我昔泛洞庭，白波大如屋。
水天两相际，渺渺浸坤轴。
小舟掀簸两，呕眩篷底伏。
忽然得岛屿，便欲缒船宿。
西归收惊魂，且濯泥土足。
东湖一席地，江脉自渟蓄。
烟雨相吐吞，几席染湖渌。
汀洲红白花，游泳杂凫鹜。
横流溢四海，未暇较吴蜀。
骇我时世情，风波戒平陆。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。